Simon Busuttil, issa, qiegħed jipprova jiddistakka ruħu kemm jista' jkun minn Lawrence Gonzi, skond il- It-tmexxija tiegħu, qalilna, m'għandiex x'taqsam ma dik ta' qablu (jiġifieri ta' Gonzi). Meta mistoqsi kif kien differenti minn ta' qablu, Busuttil wieġeb li hu jibbaża ruħu fuq ir-raġuni. ("Busuttil said he was determined and "reason" was his biggest force.") Il-konklużjoni loġika li wieħed jasal għalija minn dikjarazzjoni bħal din hi li l-predeċessur ta' Busuttil ma kienx jibbaża l-mod kif iġib ruħu fuq ir-raġuni! Issa għax tgħid ġieli ħsibtha din dwar Lawrence Gonzi. Imma issa qed jgħidha Simon Busuttil ukoll! Li mhux qed jgħid Simon Busuttil hu li l-ebda mexxej ma jiddeċiedi waħdu. Id-deċiżjonijiet li ħa Lawrence Gonzi kif ukoll dawk li qiegħed jieħu u għad jieħu Simon Busuttil jiddependu fuq il-kunsens ta' dawk ta' madwaru. Mhux bilfors li jgħidu iva, imma ħafna drabi importanti li l-anqas ma jgħidu le. Għax l-ebda mexxej ma jmexxi jekk ta' madwaru jieqfulu meta jidhrilhom li għandhom jieqfulu. Fis-siegħa tal-prova, dawk ta' madwar Gonzi ma qalux le meta Gonzi ħa deċizjonijiet stupidi u mhux ibbażati fuq ir-raġuni! L-anqas id-delegat speċjali ta' Lawrence Gonzi Simon Busuttil ma fetaħ ħalqu u qal le, dakinnhar. Issa, imma, huwa faċli! Dan iġibni għall-argument li t-tmexxija ta' Simon Busuttil (dejjem skond Simon Busuttil) m'għandiex x'taqsam ma dik ta' qablu. Meta wieħed iqis li Simon Busuttil (s'issa) għadu mdawwar bl-istess nies li kellu Lawrence Gonzi (neħħi lil Joe Saliba u lill-RCC) l-argument ta' tmexxija ġdida li ma għandha x'taqsam xejn ma ta' qabilha ftit tagħmel sens! Anke Simon Busuttil innifsu kien delegat speċjali ta' Gonzi. Kien ukoll il-konsulent preferut ta' Gonzi biex jikteb il-programmi elettorali għal diversi elezzjonijiet. Fuq parir tal-konsulent l-ieħor RCC kien hemm żmien meta Gonzi ried lil Simon Busuttil Segretarju Ġenerali tal-PN sakemm kellu jitwikka b'Pawlu Borg Olivier! Ir-realta' hi li t-tmexxija ta' Simon Busuttil s'issa hi l-kontinwazzjoni loġika ta' dik ta' Lawrence Gonzi. Hu faċli ħafna li twaħħal kollox f'Lawrence Gonzi. Iżda tista' titwemmen biss meta twarrab ukoll lil dawk kollha li fuqhom kien jistrieħ Gonzi. Għax il-qagħda tal-PN illum m'hiex htija ta' Lawrence Gonzi waħdu. Miegħu iridu jiżdiedu l-qaddejja fidili tiegħu li għadhom jiġru mas-saqajn bħala l-qaddejja fidili ta' Simon Busuttil!